รัฐบาลไทย-ข่าวทำเนียบรัฐบาล-รมช.ศธ."พล.อ.สุรเชษฐ์" ตรวจเยี่ยมวิทยาลัยเทคนิคกำแพงเพชร และให้แนวทางการจัดตั้งศูนย์ประสานงานการผลิตและพัฒนากำลังคนฯ
วันศุกร์ที่ 23 กุมภาพันธ์ 2561
รมช.ศธ."พล.อ.สุรเชษฐ์" ตรวจเยี่ยมวิทยาลัยเทคนิคกําแพงเพชร และให้แนวทางการจัดตั้งศูนย์ประสานงานการผลิตและพัฒนากําลังคนฯ
รมช.ศึกษาธิการ "พล.อ.สุรเชษฐ์ ชัยวงศ์" ลงพื้นที่ จ.กําแพงเพชร ตรวจเยี่ยมวิทยาลัยเทคนิคกําแพงเพชร และรับฟังการเตรียมความพร้อมการจัดตั้งศูนย์ประสานงานการผลิตและพัฒนากําลังคนอาชีวศึกษา เขตพัฒนาเศรษฐกิจพิเศษจังหวัดตาก
รมช.ศึกษาธิการ "พล.อ.สุรเชษฐ์ ชัยวงศ์"ลงพื้นที่ จ.กําแพงเพชร ตรวจเยี่ยมวิทยาลัยเทคนิคกําแพงเพชร และรับฟังการเตรียมความพร้อมการจัดตั้งศูนย์ประสานงานการผลิตและพัฒนากําลังคนอาชีวศึกษาเขตพัฒนาเศรษฐกิจพิเศษจังหวัดตาก แนะการทํางาน4ด้าน คือ ให้ศึกษาทบทวนเพื่อเตรียมความพร้อมของศูนย์คํานึงถึงปัจจัยบริบทของพื้นที่ภาคเหนือเน้นBig Data Systemและอย่ามองจากกรอบอาชีวศึกษาอย่างเดียวเพื่อให้ทํางานเป็นภาพรวมของภาค เชื่อมโยง และเข้มแข็งไปด้วยกัน "Vocational Strong"
วันนี้ (22กุมภาพันธ์2561) เวลา10.30-12.30น.พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการพร้อมด้วยนายการุณ สกุลประดิษฐ์ ปลัดกระทรวงศึกษาธิการ เดินทางไปตรวจเยี่ยมวิทยาลัยเทคนิคกําแพงเพชร อ.เมืองกําแพงเพชร โดยมีนายทองคํา ตินะลา ผู้อํานวยการวิทยาลัย และคณะครู นักศึกษาให้การต้อนรับ นําเยี่ยมชม และรับประทานอาหารกลางวันร่วมกัน
● ตรวจเยี่ยมวิทยาลัยเทคนิคกําแพงเพชร
พล.อ.สุรเชษฐ์ ชัยวงศ์ กล่าวว่าวิทยาลัยเทคนิคกําแพงเพชรมีจํานวนนักศึกษากว่า3,500คนในหลากหลายสาขา ทั้งระดับ ปวช. ปชส. จนถึงปริญญาตรีสายอาชีพ โดยในปีการศึกษา2561จะเปิดสอนเพิ่มเติมอีก3สาขา คือ ระดับ ปวช.ในสาขาจักรยานยนต์ฯ ปวส.ในสาขาแมคคาทรอนิกส์ และปริญญาตรีในสาขาเทคโนโลยีการผลิต
โอกาสนี้ พล.อ.สุรเชษฐ์ และปลัด ศธ. ได้เยี่ยมชมการเรียนการสอนบางสาขาเช่น แผนกวิชาคหกรรมศาสตร์ คณะวิชาช่างยนต์ และแผนกวิชาช่างเชื่อมโลหะ ซึ่งมีผลงานด้านสิ่งประดิษฐ์ที่ได้รับรางวัลชนะเลิศระดับชาติหลายชิ้นงานมาแล้ว คือ เตียงช่วยเหลือผู้ป่วยอัมพาต อุปกรณ์ประหยัดน้ําในสุขภัณฑ์ เครื่องกลั่นสุราประหยัดพลังงาน
ปัจจุบันกําลังพัฒนานวัตกรรม'เครื่องช่วยเดิน'สําหรับผู้ป่วยหรือพักฟื้น ซึ่งถือเป็นชิ้นงานที่น่าสนใจ เพราะเก้าอี้รถเข็นพลังงานไฟฟ้า สามารถยกตัวผู้ป่วยที่นั่งอยู่บนรถเข็นให้ค่อยๆ ลุกขึ้นยืนได้ และช่วยให้ผู้ป่วยสามารถก้าวเดินได้เอง (คลิ้กเพื่อชมVideoเพิ่มเติม)
พล.อ.สุรเชษฐ์ กล่าวให้กําลังใจครูและนักศึกษาที่ได้ร่วมกันพัฒนา และพร้อมสนับสนุนให้นําไปหารือกับหน่วยงานที่เกี่ยวข้องด้านการวิจัยและการจดสิทธิบัตร เพื่อร่วมกันพัฒนาต่อไป
● รับฟังความพร้อมของการจัดตั้งศูนย์ประสานงานการผลิตและพัฒนากําลังคนอาชีวศึกษา
พล.อ.สุรเชษฐ์ ชัยวงศ์ ได้รับฟังความพร้อมของการจัดตั้งศูนย์ประสานงานการผลิตและพัฒนากําลังคนอาชีวศึกษา ที่จะจัดตั้งขึ้นใน จ.ตาก เนื่องจากเป็นพื้นที่ที่ได้รับการประกาศเป็น1ใน10เขตพัฒนาเศรษฐกิจพิเศษของประเทศ ซึ่งเป็นระเบียงเศรษฐกิจเชื่อมโยงกับประเทศเพื่อนบ้าน
ทั้งนี้ศูนย์ประสานงานการผลิตและพัฒนากําลังคนอาชีวศึกษา เขตพัฒนาเศรษฐกิจพิเศษจังหวัดตาก (TEC TVET Career Center)ตั้งอยู่ที่วิทยาลัยเทคนิคตากคาดว่าจะมีความพร้อมเปิดทําการศูนย์ได้ภายในเดือนมีนาคมนี้ ซึ่งจะช่วยทําให้การอาชีวศึกษารองรับการพัฒนาเขตเศรษฐกิจพิเศษตาก ที่ได้วาง4 Flagshipไว้ดําเนินการ คือ1) เมืองท่าการค้าระหว่างประเทศ ที่ อ.แม่สอด2) เมืองศูนย์กลางบริหารจัดการโลจิสติกส์ การศึกษา และการท่องเที่ยวเชิงประวัติศาสตร์ ที่ อ.เมืองตาก บ้านตาก และวังเจ้า3) เมืองเกษตรปลอดภัยและเกษตรอินทรีย์ ที่ อ.พบพระ แม่ระมาด ท่าสองยาง และสามเงา4) เมืองอารยธรรมแห่งขุนเขา (เมืองแห่งสุขภาพและการท่องเที่ยวเชิงอนุรักษ์) ที่ อ.อุ้มผาง
โอกาสนี้พล.อ.สุรเชษฐ์ได้ให้ข้อเสนอแนะการจัดตั้งศูนย์ ดังนี้
1) ศึกษาทบทวนเพื่อเตรียมความพร้อมของศูนย์โดยขอให้คํานึงถึงบทบาทที่ชัดเจนตามชื่อ คือ เน้นไปที่การประสานงานและวางแผนการผลิตผู้เรียนอาชีวศึกษา ดังนั้น "ข้อมูล" เพื่อวางแผนผลิตกําลังคนที่เป็นDemand Sideจึงถือมีความจําเป็นมาก ศูนย์จึงต้องเป็นหน่วยงานหลักที่จะประสานกับทุกฝ่ายในระดับพื้นที่ เพื่อจัดทําข้อมูลให้ถูกต้อง แม่นยํา และสอดคล้องกับสํานักงานสถิติแห่งชาติสภาพัฒน์สภาอุตสาหกรรม สภาหอการค้าเพื่อสถานศึกษาอาชีวะต่าง ๆ สามารถนําข้อมูลไปวางแผนการผลิตกําลังคนอาชีวศึกษาในหลักสูตรต่าง ๆ ได้ตรงกับความต้องการของภาคการผลิตในแต่ละปี และสอดคล้องรองรับกับศูนย์ระดับภาค6ภาคอีกด้วย
ทั้งนี้ หากศูนย์มีความพร้อม ก็สามารถเปิดทํางานได้เลย โดยไม่ต้องรอพิธีเปิด แต่ในระหว่างนี้ ขอให้นําต้นแบบศูนย์ประสานงานการผลิตและพัฒนากําลังคนอาชีวศึกษาเขตพัฒนาพิเศษภาคตะวันออก (EEC)ที่ จ.ชลบุรี มาทําความเข้าใจ ศึกษาบทเรียน ปัญหาอุปสรรค การแก้ไขปัญหาอุปสรรคต่าง ๆ เพื่อให้งานมีประสิทธิภาพมากขึ้นตามลําดับ ทั้งการวางแผนดําเนินการในระยะยาวและระยะสั้น
2) ให้คํานึงถึงปัจจัย บริบท จุดแข็ง โอกาสของพื้นที่ภาคเหนือ เพื่อให้สอดคล้องกับแผนพัฒนาภาคเหนือ ที่สภาพัฒน์ฯ ได้กําหนดไว้แล้ว โดยมีประเด็นเกี่ยวข้องกับการศึกษา คือ
• เพื่อการพัฒนาการท่องเที่ยวและธุรกิจบริการต่อเนื่องให้มีคุณภาพ สามารถสร้างมูลราคาเพิ่มอย่างยั่งยืน และกระจายประโยชน์อย่างทั่วถึง
• เพื่อยกระดับฐานการผลิตเกษตรอินทรีย์และเกษตรปลอดภัย เชื่อมโยงสู่อุตสาหกรรมเกษตรแปรรูปที่สร้างมูลค่าเพิ่ม
• เพื่อพัฒนาคุณภาพชีวิตและแก้ไขปัญหาความยากจน พัฒนาระบบดูแลผู้สูงอายุอย่างมีส่วนร่วมของครอบครัวและชุมชน และยกระดับทักษะฝีมือแรงงานภาคบริการ
ดังนั้น จึงขอให้คํานึงถึงจุดแข็ง จุดอ่อน โอกาส และอุปสรรค และขอให้วางแผนการทํางานโดยมองไปที่ "ประชาชน" เป็นศูนย์กลางว่าจะได้รับประโยชน์อะไรจากเราจึงขอให้คิดให้ครบ รวมทั้งคํานึงถึงความสอดคล้องกับศูนย์หลักของภาคเหนือ ซึ่งตั้งอยู่ที่ จ.พิษณุโลก แต่มีศูนย์ย่อยกระจายใน17จังหวัดภาคเหนือ เช่นเดียวกับศูนย์แห่งนี้ รวมทั้งศูนย์ระดับสถานศึกษาที่จะต้องดําเนินการตามความพร้อมต่อไป
3) เน้นBig Data Systemเป็นเรื่องที่มีความสําคัญมาก จากการลงพื้นที่ตรวจเยี่ยมศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ ที่วิทยาลัยกาญจนาภิเษกปัตตานี ซึ่ง ผศ.บรรพต วิรุณราช อดีตคณบดีวิทยาลัยพาณิชยศาสตร์ มหาวิทยาลัยบูรพา ได้นําวิธีการทํางานด้านวิชาการไปเริ่มต้นโดยใช้การนําข้อมูลเข้าระบบBig Data Systemส่งผลช่วยให้นําข้อมูลDemand Sideที่โยงไปถึงกับสถานประกอบการและการทํางานประชารัฐได้ทันที ดังนั้น หากเรานําBig Dataของศูนย์6ภาค ก็จะนําไปสู่กลายเป็นข้อมูลของกระทรวงศึกษาธิการที่มีความสมบูรณ์มากขึ้น อันจะนําไปสู่Big Dataของรัฐบาล จึงถือว่าเรื่องนี้มีความสําคัญมากที่ศูนย์ต้องจัดทําBig Dataให้แม่นยําตรวจสอบได้จริง
4) อย่ามองจากกรอบอาชีวศึกษาอย่างเดียวในการวางแผนการทํางานต้องมองให้รอบด้าน เพื่อให้เกิดการทํางานเชื่อมโยงทั้งระดับอุดมศึกษา ระดับมัธยมศึกษา ลงไปจนถึงประถมศึกษา เพื่อวางแผนCareer Pathของเด็กนักเรียน โดยนําโครงการที่ได้ผลดีมาดําเนินการให้เกิดความต่อเนื่อง เช่น โครงการทวิศึกษา(Dual Education)หรือโครงการเรียนร่วมหลักสูตรอาชีวศึกษาและมัธยมศึกษาตอนปลาย เพื่อเพิ่มโอกาสทางการศึกษาด้านอาชีวศึกษาแก่ประชาชนวัยเรียนและวัยทํางานและเพื่อขยายกลุ่มเป้าหมายไปสู่นักเรียนระดับมัธยมศึกษาตอนปลายในการเข้าสู่หลักสูตรอาชีวศึกษา โดยขอให้เข้าไปประชาสัมพันธ์การศึกษาต่อด้านอาชีวศึกษาในโรงเรียน และให้ความร่วมมือกับโรงเรียนในการพัฒนาการเรียนการสอนอาชีวศึกษาในโรงเรียนให้มีคุณภาพซึ่งจะมีส่วนเพิ่มสัดส่วนผู้เรียนอาชีวศึกษาให้มากขึ้น
ด้านนายการุณ สกุลประดิษฐ์กล่าวเพิ่มเติมด้วยว่า ขอให้คํานึงถึงผู้เรียน กศน. ซึ่งจะเป็นกลุ่มเป้าหมายที่สําคัญ เพราะเป็นผู้ที่ทํางานแล้ว สถานศึกษาอาชีวะอาจจะจัดหลักสูตรเป็นภาคทไวไลท์ก็ได้ เพื่อให้คนกลุ่มนี้เข้ามาสู่ระบบการผลิตและพัฒนากําลังคนร่วมกันได้มากขึ้น
"หากเราคิดวันนี้ เริ่มต้นวันนี้ ก็ยังไม่สาย แต่ถ้าเราก้าวไปทีละวันๆ แล้วไม่ทํา ก็จะสาย ขอให้กําลังใจทํางานศูนย์ให้เป็นรูปธรรม เป็นภาพรวมของภาคเหนือให้ได้ ไม่ใช่ทําแค่ในจังหวัดใดจังหวัดหนึ่ง เพราะจะเกิดเป็นภาพรวมของภาค เชื่อมโยง และเข้มแข็งไปด้วยกันจนถึงระดับประเทศ มุ่งสู่การเป็น "อาชีวศึกษาที่เข้มแข็ง:Vocational Strong"เพื่อเพิ่มขีดความสามารถในการแข่งขันกับนานาชาติได้ต่อไป"พล.อ.สุรเชษฐ์ กล่าว
Written byบัลลังก์ โรหิตเสถียร
Photo Creditธเนศ งานสถิร
Editorบัลลังก์ โรหิตเสถียร